XX դ առաջին ցեղասպանության մեղսագործներին ժանակին չդատապարտելը, չպատժելը ծնեց նոր ցեղասպանություններ, նոր վայրագություններ: Նացիստական Գերմանիան նախորդ պատերազմում թուրքերի հաջող ծրագիրը կրկնելով` Երկրորդ համաշխարհային պատերազմի ընթացքում իրականացրեց հրեաների ցեղասպանությունը, որը հայտնի է Հոլոքոստ անունով (անգլ. Holocaust-հին հունարենից, նշանակում է ողջակիզում): Ի տարբերություն իր նախկին դաշնակցի` Գերմանիան միջազգային ճնշման տակ ընդունել է իր մեղսակցությունը և բազմաթիվ քայլեր ձեռնարկել ցեղասպանության հետևանքները վերացնելու ուղղությամբ: 1996թ. դատական գործընթացներ սկսվեցին շվեյցարական բանկերի դեմ, որոնք թաքցրել էին հրեաների պահ տված գումարների տվյալները: Ի վերջո կողմերը եկան համաձայնության 1.25 մլրդ. դոլարի փոխհատուցում ստանալու հարցով, և 2001, 2005 թթ. հրապարակվեցին ցուցակներ: Առ այսօր դատական գործընթացներ են ընթանում հոլոքոստն իրագործողների նկատմամբ: